Na temelju članka 42. Statuta općine Grožnjan Grisignana (Službene novine Općine Grožnjan“, br.2/21), Zakona o vlasništvu i drugim stvarnim pravima (Narodne novine br. 91/96, 73/00, 114/01, 79/06, 146/08, 38/09, 153/09, 143/12 i 152/14, 81/15, 94/17),  Općinsko vijeće Općine Grožnjan Grisignana na sjednici održanoj dana 29. rujna 2022.g., donijelo je 

ODLUKU O RASPISIVANJU NATJEČAJA ZA ZAKUP GRAĐEVINSKOG ZEMLJIŠTA U VLASNIŠTVU OPĆINE GROŽNJAN ZA ISKORIŠTAVANJE U POLJOPRIVREDNE SVRHE
Članak 1.
Raspisuje se natječaj za zakup građevinskog zemljišta za iskorištavanje u poljoprivredne svrhe putem prikupljanja pismenih ponuda i to:
1. K.č. 1502/6 k.o. Grožnjan, površine 266 m2 u Francima, početna godišnja zakupnina 50,55 HRK (6,70 €);
2. K.č. 552/11 k.o. Kostanjica, površine 644 m2 u Mengotima, početna godišnja zakupnina 122,35 HRK(16,24 €)
3. K.č. 56/1 zgr. k.o. Kostanjica, površine 33 m2 u Kostanjici, početna godišnja zakupnina 10,00 HRK (1,33 €)
Članak 2.
1. Natječaj za zakup građevinskog zemljišta u vlasništvu Općine Grožnjan Grisignana za iskorištavanje u poljoprivredne svrhe provodi se prikupljanjem pismenih ponuda koje moraju sadržavati: ime i prezime, odnosno naziv tvrtke, adresu, OIB, oznaku parcele za koju se natječe, za koju namjenu se traži nekretnina, iznos koji ponuđač nudi u ime zakupnine, izjavu ponuđača da je upoznat s uvjetima natječaja i da iste prihvaća.
2. Uz ponudu treba priložiti:
- dokaz o uplati jamčevine (uplatnica),
- dokaz o državljanstvu, odnosno registraciji pravne osobe ili obrtnica iz kojih je vidljivo za koju djelatnost je pravna osoba ili obrt registriran,
- dokaz o podmirenju svih dospjelih obveza prema Općini Grožnjan,
- dokaz o prvenstvenom pravu natjecatelja (za natjecatelja koji takvo pravo ostvaruje)
Jamčevina u visini od jedne početne godišnje zakupnine uplaćuje se na žiro-račun Općine Grožnjan -IBAN: HR2824020061813800002 s pozivom na broj HR68-7757 – OIB ili matični broj pravne osobe, s naznakom “Jamčevina za natječaj- zakup građevinskog zemljišta za iskorištavanje u poljoprivredne svrhe” u opisu uplatnice.

 					Članak 3. 	
Natječaj će se objaviti na Oglasnoj ploči Općine Grožnjan Grisignana, na web stranicama www.groznjan-grisignana.hr, a obavijest o raspisanom natječaju u "Glasu Istre". Povjerenstvo za provedbu natječaja javno će otvoriti pristigle ponude i sve podatke o ponudama unijeti u zapisnik. Pismene ponude za natječaj mogu se dostaviti poštom ili osobno predati prijemnom uredu Općine Grožnjan, u zatvorenoj omotnici s naznakom “Natječaj za zakup građevinskog zemljišta za iskorištavanje u poljoprivredne svrhe - ne otvaraj”, na adresu: Općina Grožnjan, Ulica U. Gorjana 3, i to od 03. listopada 2022.g. do 17. listopada 2022.g. ali vodeći računa da ponude stignu do 17. listopada 2022.g. u 14,00 sati (ponedjeljak), kada će se održati javno otvaranje pristiglih ponuda. 
Zapisnik će Povjerenstvo za provedbu natječaja dostaviti Općinskom vijeću na razmatranje i odlučivanje. 
Odluku o prihvatu najpovoljnije ponude i sklapanju ugovora Općinsko vijeće donosi u roku od 15 (petnaest) dana od primitka Zapisnika i prijedloga. 
Natjecatelj koji je uspio s najpovoljnijom ponudom dužan je iznos ponuđene godišnje zakupnine, umanjene za uplaćeni garantni polog, uplatiti na žiro-račun Općine Grožnjan najkasnije do 30. lipnja svake godine. Prije potpisivanja ugovora svaki kupac je dužan dostaviti potvrdu Odsjeka za financije Općine Grožnjan da nema dospjelih, nepodmirenih obveza prema Općini Grožnjan, u suprotnom se ne može potpisati ugovor o zakupu. 
Jamčevina se uključuje u ukupnu cijenu zakupnine, a ponuđaču koji nije uspio u natječaju vraća se u roku od 10 (deset) dana od dana donošenja Odluke o prihvatu najpovoljnije ponude. Najpovoljniji ponuđač koji odustane od natječaja (osim u izuzetnim slučajevima, čiju opravdanost ocjenjuje Načelnik) ili ne izvrši bilo koju drugu obvezu povodom natječaja, gubi pravo na povrat jamčevine, a pravo na zakup ima slijedeći najpovoljniji ponuđač. 
Nepotpune ponude neće se uzeti u obzir. 
Površine parcela uzete su iz službenog katastarskog operata te Općina Grožnjan ne garantira da su iste površine točne i na terenu. Nekretnine se daju u zakup po principu VIĐENO-ZAKUPLJENO. Svaki ponuđač je dužan upoznati se s onim što uzima u zakup, tako da nema pravo na naknadne reklamacije. 


Članak 4.
Zakupac koji uzima u zakup nekretninu koju drži u zakonskom, zadnjem, mirnom posjedu ima prvenstveno pravo zakupa. Prvenstveno pravo još ima: 
-  suvlasnik nekretnine s time da prioritet ima suvlasnik s najvećim suvlasničkim dijelom; 
 - korisnik nekretnine koji je izvršio nužna i korisna ulaganja, na temelju suglasnosti vlasnika nekretnine; 
- dosadašnji zakupac nekretnine, uz uvjet da je plaćao obveze i održavao istu; 
- ponuditelj najboljeg gospodarskog programa .
 Fizičke i pravne osobe da bi ostvarile prvenstveno pravo zakupa moraju sudjelovati u natječaju, udovoljavati uvjetima natječaja i prihvatiti najvišu postignutu cijenu zakupa na natječaju.

   Članak 5.
Troškove ovjere ugovora kod javnog bilježnika, snosi zakupac. 

     Članak 6.
Općinsko vijeće zadržava pravo eventualnog ispravljanja podataka iz natječaja kao i pravo djelomičnog poništenja natječaja za nekretnine iz pojedinog rednog broja natječaja, ukoliko postoji opravdani razlog. 

   Članak 7.
Ova Odluka stupa na snagu dan nakon objave u Službenim novinama Općine Grožnjan Grisignana, a objavit će se i na službenim web stranicama Općine Grožnjan Grisignana i na Oglasnoj ploči Općine Grožnjan Grisignana.

KLASA: 944-15/22-01/ 
UR.BROJ: 2105/06-01/1-22-2
U Grožnjanu, 29. rujna 2022.g. 

